Diari Oficial de la Generalitat Valenciana


Sumari del DOGV 7827, del 13-07-2016 (2016/5424)

ORDRE 8/2016, de 6 de juliol, de la Conselleria d'Habitatge, Obres Públiques i Vertebració del Territori, per la qual s'estableix el percentatge de despeses generals d'empresa que cal aplicar en els contractes d'obra.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7827

Data del DOGV
:   13-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5424


Data del document
:   06-07-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 8/2016, de 6 de juliol, de la Conselleria d'Habitatge, Obres Públiques i Vertebració del Territori, per la qual s'estableix el percentatge de despeses generals d'empresa que cal aplicar en els contractes d'obra. [2016/5424]  
PREÀMBUL  
  
L'article 131 del Reglament General de la Llei de Contractes de les Administracions Públiques, aprovat pel Reial Decret 1098/2001, de 12 d'octubre, estableix que el pressupost base de licitació dels contractes d'obra s'obtindrà incrementant el d'execució material en els percentatges corresponents a les despeses generals d'estructura i Impost sobre el Valor Afegit. L'esmentat article estableix, així mateix, que cada departament ministerial podrà fixar, dins de les despeses generals d'estructura, el percentatge, que haurà d'estar comprés entre el 13 i el 17 per cent, corresponent a les despeses generals de l'empresa, despeses financeres, càrregues fiscals, Impost sobre el Valor Afegit exclòs, i taxes legalment establides que incideixen sobre el cost de les obres, i la resta de despeses derivades de les obligacions del contracte. El percentatge a fixar per cada departament, juntament amb el 6 per cent a considerar en concepte de benefici industrial, constitueix així les despeses generals d'estructura a considerar en els contractes d'obra.  
La necessària busca d'una major eficàcia en la gestió dels recursos públics en el context d'austeritat pressupostària actual va portar així a l'establiment del dit percentatge en el 13 per cent, a través de l'Ordre 9/2014, de 21 de maig, de la Conselleria d'Infraestructures, Territori i Medi Ambient, per la qual es fixa el percentatge a què es refereix l'article 131 del Reglament General de la Llei de Contractes de les Administracions Públiques, aprovat per Reial Decret 1098/2001, de 12 d'octubre (publicada en el DOCV 7282, 27.05.2014).  
La plena vigència de les circumstàncies que van motivar l'adopció del referit percentatge del 13 per cent fa oportú el manteniment del dit percentatge en l'àmbit competencial d'aquesta conselleria, que s'ha vist modificat en virtut del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat. (DOCV 6165, 30.06.2015).  
  
En la tramitació d'aquesta ordre s'ha tingut en compte el que estableix la Llei 2/2015, de 2 d'abril, de la Generalitat, de Transparència, Bon Govern i Participació Ciutadana, així com els principis de bona regulació aplicables a les iniciatives normatives de les administracions públiques establits en l'article 4 de la Llei 2/2011, de 4 de març, d'Economia Sostenible. Així mateix, s'ha donat audiència pública a les altres conselleries i a les associacions empresarials i col·legis professionals que pogueren quedar afectats pel seu contingut.  
Per tot això, de conformitat amb el que s'ha establit en article 28.e de la Llei 5/1983, de 30 de desembre, del Consell, i el Decret 159/2015, de 28 de setembre, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori,  
  
  
  
ORDENE  
  
Article únic. Percentatge de despeses generals a aplicar en els contractes d'obra  
1. El percentatge de despeses generals a aplicar en els contractes d'obra d'aquesta conselleria, a què es referix l'article 131.1.a del Reglament General de la Llei de Contractes de les Administracions Públiques, aprovat pel Reial Decret 1098/2001, de 12 d'octubre, serà del 13 per cent.  
2. Aquest percentatge del 13 per cent serà així mateix d'aplicació en els contractes d'obres a realitzar per les empreses i entitats de dret públic adscrites a aquesta conselleria.  
  
  
DISPOSICIÓ ADDICIONAL  
  
Única. No increment de la despesa  
L'aplicació del que disposa aquesta ordre no tindrà cap incidència en la dotació de tots i cada un dels capítols de despesa assignats a la Conselleria d'Habitatge, Obres Públiques i Vertebració del Territori i, en tot cas, haurà de ser atesa amb els mitjans personals i materials de la conselleria esmentada.  
  
  
DISPOSICIÓ TRANSITÒRIA  
  
Única. Projectes no licitats  
Aquesta ordre s'aplicarà als projectes d'obra que en el moment d'entrada en vigor d'aquesta ordre no hagen sigut objecte de licitació.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 9/2014, de 21 de maig, de la Conselleria d'Infraestructures, Territori i Medi Ambient, per la qual es fixa el percentatge a què es referix l'article 131 del Reglament General de la Llei de Contractes de les Administracions Públiques, aprovat per Reial Decret 1098/2001, de 12 d'octubre (publicada en el DOCV 7282, 27.05.2014).  
  
  
DISPOSICIÓ FINAL  
  
Primera. Habilitació  
La persona titular de la sotssecretaria d'aquesta conselleria queda habilitada per a resoldre sobre totes les mesures que calguen per a la millor aplicació d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 6 de juliol de 2016  
  
La consellera d'Habitatge,   
Obres Públiques i Vertebració del Territori,  
MARÍA JOSÉ SALVADOR RUBERT